Дыжьыныфэ щIалэхэр
Корее Ипщэм и Пхёнчхан щIыпIэм щекIуэкI ХХIII ЩIымахуэ Олимп джэгухэм Урысейм щыщ атлетхэм дыгъуасэ медалитI къыщахьащ — аргуэру жэзрэ дыжьынрэ.
ФристайлымкIэ цIыхухъухэм я ски-кросс зэпеуэм ехъулIэныгъэ гуэрхэр щыдиIэну фIэщщIыгъуейт. А спорт лIэужьыгъуэщIэм ди къэралым зэрызыщиубгъуа щыIэкъым икIи Кореем щекIуэкI Олимпиадэ хужьым дыдейхэр нэхъыбэу щIагъэкIуар я Iэзагъым хагъэхъуэн папщIэщ. АрщхьэкIэ Ридзик Сергей зэрыщымыгугъауэ къыщIэкIащ. Канадэм щыщ щIалэм жьэхэуэу кIэух зэпеуэм щыджэла пэтми, абы зыкъиIэтыжри бэнэныгъэм пищащ икIи ещанэу къэсащ. Апхуэдэ щIыкIэкIэ, зэи къэмыхъуауэ, Урысейм щыщ атлетым Олимп джэгухэм фристайлым и ски-кроссымкIэ медаль къихьащ. Канадэм икIа и хьэрхуэрэгъур къыжьэхэмыуатэмэ, хэт ищIэн, дыщэми лъэIэсынкIэ хъунт.
ЛыжэхэмкIэ зэпеуэм фIы дыдэу зыкъыщагъэлъэгъуащ ди цIыхухъухэм. Захъуэжурэ тIурытI къыщызэдэжэ спринтым Спицов Денисрэ Большунов Александррэ жэз медалхэр щызыIэрагъэхьащ. А щIалитIым я дежкIэ ХХIII ЩIымахуэ Олимп джэгухэм ар щыещанэ ехъулIэныгъэщ. НэхъапэIуэкIэ абыхэм Пхёнчхан къыщахьащ щхьэзакъуэ зэпеуэм и жэз медалхэмрэ гуп зэхьэзэхуэм и дыжьынхэмрэ. Аргуэру етIуанэу дыгъуасэ къэсащ. Корее Ипщэм щызыIэрагъэхьа медалхэм дыжьыныфэ къытрагъэуауэ Спицовымрэ Большуновымрэ Урысей Федерацэм къагъэзэжынущ. Псалъэм къыдэкIуэу къыхэдгъэщынщи, а тIум мы Олимпиадэ хужьым къыщахьащ Урысейм икIа адрей атлетхэм яIэрыхьам хуэдиз.
Корее Ипщэм щекIуэкI ХХIII ЩIымахуэ Олимп джэгухэм иджыри къэс зы дыщэ медаль ди хэкуэгъухэм къазэрыщыIэрымыхьар, дауи, гур хэзыгъахъуэкъым. АрщхьэкIэ а хъуэпсапIэм гъунэгъу дыхуащIащ лъэрыжэкIэ фигурнэу къэжыхьынымкIэ цIыхубзхэм дыгъуасэ зэхаубла зэпеуэм хэт Загитовэ Алинэрэ Медведевэ Евгениерэ. Программэ кIэщIым къыщахьа балл бжыгъэмкIэ абыхэм дунейпсо рекорд ягъэуващ. ЯпэщIыкIэ Медведевэм балл 81,61-рэ къихьри бжьыпэр иубыдащ. ДакъикъипщI дэкIри, абы Загитовэр балл 1,31-кIэ щхьэпрыкIыжащ. А тIум зэхьэзэхуэм пашэныгъэр щаубыдащ икIи зэрыхуейуэ зэхагъэува программэм апхуэдэу екIуу пщэдджьыжьи зыкъыщагъэлъагъуэмэ, япэ дыщэр ди Iэрылъхьэщ.
Илъэс пщыкIутI хъуауэ хоккеймкIэ Урысейм и цIыхухъу командэр олимпиадэхэм финал ныкъуэм щынэсыфатэкъым. Дыгъуасэ ар къэхъуащ. Норвегием и хоккеистхэр дыдейхэм къазэрыпэщIэтыфа щыIэкъым икIи 6:1-уэ зэIущIэр иухащ. Иджы финалым кIуэн папщIэ Урысей Федерацэм и командэр пщэдей дэджэгунущ США-р 3:2-уэ буллитхэмкIэ хэзыгъэщIа Чехием.
Зэи къэмыхъуауэ ещанэ увыпIэм щIэбэнащ хоккеймкIэ ди цIыхубз гупри. Финляндием икIахэм ахэр ерыщу япэщIэтащ, арщхьэкIэ 2:3-уэ къыхагъащIэри, медалыншэу къагъэнащ.
ХХIII ЩIымахуэ Олимп джэгухэм официальнэу щымыт гуп зэпеуэм Норвегием и спортсменхэм бжьыпэр зэрыщаIыгъщ. ИлъэсиплI ипэкIэ Сочэ къыщахьа медаль бжыгъэмкIи (26), абыхэм ящыщу дыщэхэмкIи (11) ахэр ефIэкIуащ икIи абдежым къыщыувыIэнуи я мурадкъым. Дыдейхэр зэкIэ етIощIанэ увыпIэм щытщ.
Жыласэ Заурбэч.
